Document ID: 31999R1368

ΚΑΝΟΝΙΣΜΟΣ (ΕΚ) αριθ. 1368/1999 ΤΗΣ ΕΠΙΤΡΟΠΗΣ
της 25ης Ιουνίου 1999
που καθορίζει, για την περίοδο εμπορίας, 1998/99, ένα συμπλήρωμα ενίσχυσης για τον τοματοπολτό και τα παράγωγά του
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 2199/97(2), και ιδίως το άρθρο 4 παράγραφος 9,
Εκτιμώντας:
(1) ότι ο κανονισμός (ΕΚ) αριθ. 1518/98 της Επιτροπής(3), καθόρισε, για την περίοδο εμπορίας 1998/99, την ελάχιστη τιμή και το ποσό της ενίσχυσης για τα μεταποιημένα προϊόντα με βάση την τομάτα·
(2) ότι ο κανονισμός (ΕΚ) αριθ. 2201/96 προβλέπει στο άρθρο 4 παράγραφος 10 ότι η ενίσχυση που καθορίζεται για τον τοματοπολτό και τα παράγωγά του μειούται κατά 5,37 %, ώστε να μην υπερβαίνει τις συνολικές δαπάνες που συνεπάγεται η αύξηση των γαλλικών και πορτογαλικών ποσοστώσεων που εφαρμόζονται στον τοματοπολτό· ότι καταβάλλεται ενδεχομένως συμπλήρωμα της ενίσχυσης για τον τοματοπολτό και τα παράγωγά του μετά την περίοδο εμπορίας, αν η αύξηση των γαλλικών και πορτογαλικών ποσοστώσεων δεν έχει αξιοποιηθεί πλήρως·
(3) ότι, στο πλαίσιο του άρθρου 17 παράγραφος 2 του κανονισμού (ΕΚ) αριθ. 504/97(4), της Επιτροπής, όπως τροποποιήθηκε από τον κανονισμό (ΕΚ) αριθ. 702/1999(5), τα κράτη μέλη ανακοίνωσαν τις ποσότητες μεταποιημένων τοματών στο πλαίσιο ποσοστώσεων και εκτός ποσοστώσεων· ότι, στην περίπτωση της Γαλλίας και της Πορτογαλίας, οι ποσοστώσεις τους όσον αφορά τον τοματοπολτό, δεν αξιοποιήθηκαν πλήρως κατά την περίοδο εμπορίας 1998/99· ότι, κατά συνέπεια, πρέπει να καταβληθεί στις βιομηχανίες μεταποίησης που υπέβαλαν την αίτησή τους για ενίσχυση στο πλαίσιο του άρθρου 11 παράγραφος 4 του κανονισμού (ΕΚ) αριθ. 504/97 ένα συμπλήρωμα της ενίσχυσης που καθορίστηκε για τον τοματοπολτό και τα παράγωγά του από τον κανονισμό (ΕΚ) αριθ. 1518/98 της Επιτροπής·
(4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 1998/99, το συμπλήρωμα της ενίσχυσης για τον τοματοπολτό, για το χυμό τοματών και για τις νιφάδες τοματών, το οποίο προβλέπεται στο άρθρο 4 παράγραφος 10 δεύτερο εδάφιο του κανονισμού (ΕΚ) αριθ. 2201/96, καθορίζεται στο παράρτημα.
2. Ο οργανισμός που αναφέρεται στο άρθρο 11 παράγραφος 1 του κανονισμού (ΕΚ) αριθ. 504/97 καταβάλλει στους μεταποιητές, βάσει των αιτήσεων ενίσχυσης που υποβλήθηκαν στο πλαίσιο του εν λόγω άρθρου, το συμπλήρωμα της ενίσχυσης που καθορίζεται στον παρόντα κανονισμό.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουνίου 1999.

Labels: 17
19
6